Oficialusis leidinys L 118 , 19/05/2000 p. 0046 - 0047



V PRIEDAS DĖL JŪROS RAJONO EKOSISTEMŲ IR BIOLOGINĖS ĮVAIROVĖS APSAUGOS IR IŠSAUGOJIMO 1 straipsnis Šiame priede ir 3 priedėlyje vartojamos "biologinės įvairovės", "ekosistemos" ir "buveinės" sąvokos atitinka 1992 m. birželio 5 d. Konvencijoje dėl biologinės įvairovės apibrėžtas sąvokas. 2 straipsnis Vykdydamos konvencija nustatytus savo įsipareigojimus, individualiai arba bendrai, įgyvendindamos jūros rajonui nuo nepalankių žmogaus veiklos padarinių apsaugoti būtinas priemones, kad būtų išsaugota žmonių sveikata ir apsaugotos jūros ekosistemos, ir, jeigu įmanoma, atkurdamos pažeistus jūros rajonus bei 1992 m. birželio 5 d. Konvencija dėl biologinės įvairovės nustatytus savo įsipareigojimus parengti biologinės įvairovės apsaugos ir tausojančiojo naudojimo strategijas, planus arba programas, Susitariančiosios Šalys: a) imasi būtinų priemonių jūros rajono ekosistemoms ir biologinei įvairovei apsaugoti bei išsaugoti ir, jeigu įmanoma, pažeistiems jūros rajonams atkurti; ir b) bendradarbiauja įgyvendindamos programas ir priemones, kuriomis būtų kontroliuojama taikant 3 priedėlyje nurodytus kriterijus identifikuota žmogaus veikla. 3 straipsnis 1. Pagal šį priedą inter alia Komisija privalo: a) rengti programas ir priemones, kuriomis būtų kontroliuojama taikant 3 priedėlyje nurodytus kriterijus identifikuota žmonių veikla; b) vykdydama pirmiau minėtą veiklą: i) renka ir tikrina informaciją apie tas veiklas ir jų poveikį ekosistemoms bei biologinei įvairovei; ii) rengia tarptautinius teisės aktus atitinkančias priemones, kad būtų sukurti konkrečių rajonų arba vietovių ar konkrečių rūšių arba buveinių apsaugos, išsaugojimo, atkūrimo arba prevencijos metodai; iii) pagal šio priedo 4 straipsnį svarsto nacionalinių strategijų ir gairių, skirtų jūros rajono biologinės įvairovės komponentų tausojamajam naudojimui, aspektus, kurie turi įtakos to rajono įvairiems regionams ir jų zonoms; iv) pagal šio priedo 4 straipsnį siekia, kad būtų taikomas integruotas ekosistemos metodas; (c) taip pat vykdydama pirmiau minėtą veiklą atsižvelgti į Susitariančiųjų Šalių įgyvendinamas programas ir priemones tų šalių jurisdikcijai arba suverenitetui priklausančiuose vandenyse esančioms ekosistemoms apsaugoti ir išsaugoti. 2. Įgyvendinant tas programas ir priemones turi būti deramai išnagrinėtas klausimas, ar kokia nors konkreti programa ar priemonė taikoma visam jūros rajonui arba konkrečiai jo daliai. 4 straipsnis 1. Priešpaskutinėje konvencijos konstatuojamoje dalyje nustatyta, kad pagal šį priedą negalima įgyvendinti jokios programos ar priemonės dėl klausimo, susijusio su žvejybos vadyba. Tačiau jeigu Komisija laiko, kad tikslinga imtis veiksmų dėl tokio klausimo, ji apie tai praneša institucijai arba tarptautiniam organui, kurių kompetencijai priskiriamas tas klausimas. Jeigu Komisijos kompetencijai priskiriami veiksmai papildo tų institucijų ar organų veiksmus arba paremia juos, Komisija skatina bendradarbiauti su jomis. 2. Jeigu Komisija laiko, kad pagal šį priedą tikslinga imtis veiksmų dėl su jūrų transportu susijusio klausimo, apie tai ji praneša Tarptautinei jūrų organizacijai. Susitariančiosios Šalys, kurios yra Tarptautinės jūrų organizacijos narės, skatina bendradarbiavimą toje organizacijoje, siekdamos, kad būtų imtasi atitinkamų atsakomųjų veiksmų, įskaitant svarbiais atvejais, kad tos organizacijos susitarimas atitiktų regioninius arba vietinius veiksmus, atsižvelgiant į visas tos organizacijos parengtas gaires dėl specialų rajonų nurodymo, ypač jautrių rajonų identifikavimo arba kitų reikalų. -------------------------------------------------- 3 priedėlis V priede naudojami žmogaus veiklos identifikavimo kriterijai 1. V priede naudotini žmogaus veiklos identifikavimo kriterijai, atsižvelgiant į regioninius skirtumus, yra: a) aptariamos žmogaus veiklos mastas, intensyvumas ir trukmė; b) žmogaus veiklos faktinis ir galimas nepalankus poveikis konkrečioms rūšims, bendrijoms ir buveinėms; c) žmogaus veiklos faktinis ir galimas nepalankus poveikis konkretiems ekologiniams procesams; d) to poveikio negrįžtamumas arba pastovumas. 2. Šie kriterijai nelaikytini išsamiais arba vienodai svarbiais svarstant konkrečią veiklą. --------------------------------------------------